Борислав Георгиев
Борислав Л. Георгиев (22 юни 1958 – 6 май 2020) е български езиковед, семиотик, езиков антрополог и публицист, доцент по съвременен български език в Нов български университет, където чете лекции по функционална грамотност и комуникативна граматика на българския език, езикова антропология, езикова прагматика, социолингвистика и семиотика на писмения текст.

Биография 
Син е на езиковедката проф. д-р Елена Георгиева и на учителя по литература Любомир Георгиев Костадинов, Борислав Георгиев е роден на 22 юни 1958 г. в София.

Завършва българска филология в Софийския университет „Св. Климент Охридски“ през 1984 г., а от 1985 до 2005 г. работи в Секцията за съвременен български език на Института за български език при БАН. През 1993 г. защитава докторска дисертация на тема „Норма и масмедии“. Старши научен сътрудник към БАН е от 1999. Хабилитира се с монографията „Значение и употреба на глаголи и имена за описание на общуването“.

В Нов български университет изгражда първата в България концепция, методология и методика за обучение на функционална грамотност по български книжовен език.

В периода 1988 – 2007 г. води седмичната рубрика „Езикова култура с Борислав Георгиев“ в рамките на предаването „12 плюс 3“ по програма „Хоризонт“ на Българското национално радио. Съавтор на предаването „Езикова култура за всекиго“ по образователната телевизия ЕСЕТ. Ръководител на проектите „Homo Balkanicus – знаковост и културна идентичност“ и „Прототипи на стандартизирани тестови задачи по български език в средното образование“. Работи по проект, свързан с българските традиционни словесни действия, водени семинар „Езици на субкултурите“ по въпросите на словесната комуникация.

Почива на 6 май 2020 г. в София след кратко боледуване.

Библиография 
Има многобройни публикации в областта на граматиката, правописа, правоговора, семантиката, прагматиката и антропологията на съвременния български език, както и в областта на тестологията.

Борислав Георгиев е един от съставителите на „Нов правописен речник на българския език (2002 г.)“ и на „Речник на чуждите думи“ (изд. Атлантис, 1996).

Членство в международни научни организации 
 EURALEX (European Association for Lexicography)
 IASS (International Association of Semiotic Studies)
 BASS (Balkan Association of Semiotic Studies)
 IPrA (International Pragmatic Association)

Награди и отличия 
 Награда за млади и перспективни учени „Проф. Любомир Андрейчин“ на Института за български език при Българската академия на науките за постижения в областта на българското езикознание (2000).
 Специална награда за публицистика на вестник „Литературен форум“ по случай 150 години от рождението на Иван Вазов и Захари Стоянов за серия публикации в същия вестник (2000).

Източници

Външни препратки 
 Доц. д-р Борислав Георгиев (официален сайт и блог) 
 Профил на доц. Борислав Георгиев на сайта на Нов български университет 
 Статии и биографична справка на Борислав Георгиев в Литернет
 Статии на Борислав Георгиев в Slovo.bg, както и текстови версии на негови участия в раздела „12 плюс 3“ (за езикова култура) на радио програмата „Хоризонт“ по БНР в периода 2001 – 2004 и 2006 г.

Български езиковеди
Социолингвисти
Български семиотици
Български филолози
Български публицисти
Български блогъри
Възпитаници на Софийския университет
Учени от БАН
Преподаватели в Нов български университет
Родени в София
Починали в София
Починали от COVID-19 в България